Grå skyer og blæst indbød ikke til at kaste sit løbehjul op og ned ad ramperne i Skatepark Biersted, men alligevel var der 26 børn fra Biersted og omegn mødt op til to timers intensiv løbehjulstræning. En af de fremmødte var ni-årige Frederik Thorup Wind, som så meget frem til dagens arrangement. -	Jeg glæder mig til at komme ud og køre med nogle, som er bedre end en selv - og så lære nogle tricks, fortalte han. Det var ikke, hvem som helst der var mødt op for at træne de unge drenge og piger. Frederik Søndergaard, som løber på løbehjul, eller scoot som det også kaldes, for det danske landshold var tilstede. -	Jeg har altid elsket at undervise, og så hjælpe den nye generation til at blive bedre, så de bliver nogle nye talenter, siger han. Stigende popularitet I Biersted fik man bygget sin skaterbane i 2017, og siden da er der bygget tre mere i Jammerbugt Kommune. -	Det er meget populært, og det er ikke kun børn herfra Biersted, der kommer – det er fra hele oplandet og Aalborg, siger Henrik Leding Skøtt, som er arrangør for løbehjulsarrangementet og formand i Biersted IF. Sidste år blev det danske scooter-landshold, som det rigtigt hedder, startet. Det har givet endnu mere til sporten, ifølge Frederik Søndergaard. -	At se den udvikling, der er, og nu også med landshold – det tegner godt, og det er megafedt, siger han. Se historien fortalt som TV-indslag:

Opsummering:
Der var helt specielt ekspert-besøg, da Biersted IF arrangeret løbehjuls-onsdag for børn i alle aldre.